Anders Østergaard (filminstruktør)

Anders Høgsbro Østergaard (født 14. marts 1965 i København) er en prisbelønnet dansk filminstruktør og manuskriptforfatter, som især er kendt for sine meget anmelderroste portrætfilm om Henning Carlsen, Jan Johansson, Hergé og Gasolin', samt dokumentarfilmen Burma VJ. Anders Østergaard er musiksproglig student og uddannet ved Danmarks Journalisthøjskole i 1991.

Karriere 
Fra 1991-1996 arbejdede Anders Østergaard som tekstforfatter og strategisk rådgiver, med speciale i sociale og politiske kampagner, for reklamebureauet Jersild & Co. – sideløbende hermed var han researcher ved DR Dokumentar og Nordisk Film. Anders Østergaard var i perioden også tilknyttet Central Television London og TV 2s dokumentarprogram Fak2eren. I denne periode stod han bag en række dokumentarprogrammer til dansk tv med fokus på aktuelle samfundsforhold i ind- og udland.

Det er som portrættør Anders Østergaard især har markeret sig. I filmen Gensyn med Johannesburg fra 1996 portrætterer han Henning Carlsen med udgangspunkt i dennes film Dilemma fra 1962. I 1999 kom filmen Troldkarlen om den svenske jazzpianist Jan Johansson, som ikke bare gav ham prisen for Bedste Dokumentarfilm ved Odense Film Festival, men også banede vejen til, at han i 2003 kunne lave sit personlige og meget anmelderroste film Tintin og mig, der var et portræt af Tintins fader, den belgiske tegneserieskaber, Hergé.

I 2006 havde filmen Gasolin om rockgruppen Gasolin' premiere. Denne dokumentar om et stykke dansk rockhistorie blev hurtigt den mest sete dokumentarfilm i danske biografer og vandt filmprisen GuldDok.

I 2008 fik Anders Østergaard sin foreløbig største internationale succes med filmen Burma VJ, som skildrer forholdene i det Burma under opstanden i 2007 gennem unge undergrundsreporteres kameraer. Filmen har vundet en lang række af priser, herunder en pris på den prestigefyldte Sundance Film Festival.

Filmografi

Portræt- og dokumentarfilm 
 2014 – 1989 – en storpolitisk dokumentarfilm om jerntæppets fald.
 2008 – Så kort og mærkeligt livet er – portræt af forfatteren Dan Turéll
 2008 – Burma VJ: Reporter i et lukket land – en dokumentarfilm om forholdene i Burma, hovedsageligt bestående af aktivisters illegale optagelser.
 2006 – Gasolin' – portræt af rockgruppen Gasolin'
 2003 – Tintin og mig – portræt af Tintins skaber Hergé
 1999 – Trollkarlen – portræt af jazzpianisten Jan Johansson
 1996 – Gensyn med Johannesburg – portræt af filminstruktøren Henning Carlsen
 1986 – Den, der finder, han søger

Tv-produktioner 
 2004 – Magtens Billeder: Diplomatiets fortrop
 2001 – Malaria
 2001 – Brødre i Ånden
 2000 – Fra asken i ilden
 1994 – Den dobbelte mand
 1993 – Vejen til Helvede
 1993 – Et lys i mørket
 1990 – Kaptajn Janssens Bror

Priser 

 2008 – marts 2009 – I alt 14 danske og internationale priser for Burma VJ
 2006 – GuldDok for Gasolin
 2005 – Bodilprisen for årets bedste danske dokumentarfilm for Tintin og mig
 2004 – juryens specialpris på "HotDocs" i Toronto for Tintin og mig
 2004 – bedste dokumentarfilm på Den Europæiske Dokumentarfilmfestival i Oslo for Tintin og mig
 2003 – Prix Alsace Europe i Strasbourg for Tintin og mig
 2003 – bedste korte dokumentarfilm på International Festival of Cinema and Technology i New York for Malaria
 1999 – bedste dokumentarfilm ved Odense Filmfestival for Troldkarlen

Kilder 
 EMU Tintin et moi 
 Det Danske Filminstitut: Her løber Gasolin' 
 Cosmo Film: Anders Østergaard

Referencer

Eksterne henvisninger 
 

Filminstruktører fra Danmark
Personer i Kraks Blå Bog